SKRIFTLIG FORESPØRGSEL P-3274/01

af Patricia McKenna (Verts/ALE) til Kommissionen

(20. november 2001)

Om: Akvakulturudviklingsplaner i Irland

Den irske regering har meddelt, at den vil yde midler på over 73 mio. euro til udvikling af akvakultur under den nationale udviklingsplan 2000-2006. Som svar på en tidligere skriftlig forespørgsel af 30. marts 2001 fremførte Kommissionen, at ca. 25 mio. euro ydes af EU via FIUF inden for de operationelle programmer for samme periode.

Kommissionen har også fremsendt åbningsskrivelser til den irske regering for brud på EU-lovgivningen, for så vidt angår udvikling af akvakultur i særligt udvalgte bevaringsområder og særligt beskyttede områder, f.eks. Lough Swilly og Trawbreaga Bay i Donegal og Kenmare Bay i Co Kerry.

Den irske minister med ansvar for den landskabelige arv, Sile de Valera, gentog for nylig, at regeringen ikke havde til hensigt at foretage en VVM eller basisundersøgelse med henblik på at evaluere virkningerne af uhæmmet akvakulturudvikling i Lough Swilly-regionen.

Hvorledes forener Kommissionen disse to forhold, og vil den overveje at suspendere midler til denne udvikling via FIUF med henblik på at sikre, at den ikke indirekte bidrager til yderligere ødelæggelse af miljøområder af fællesskabsbetydning?

Vil Kommissionen bistå Lough Swilly-kampagnegruppen med at finansiere en basisundersøgelse og på hvilken måde?

Svar afgivet på Kommissionens vegne af Franz Fischler

(14. december 2001)

Der ydes støtte til akvakulturudviklingen i Irland i henhold til regionalprogrammerne for South-East (SE) og Border Midland og West (BMW). Loch Swilly-området hører til sidstnævnte region.

Akvakulturudviklingsprogrammet er en underforanstaltning under foranstaltningen for fiskerihavne, gaeltach/øhavne og akvakultur, der hører til de prioriterede foranstaltninger for lokale virksomheder.

De samlede udgifter til akvakulturunderforanstaltningen under BMW-programmet er på 46,28 millioner EUR, hvoraf 16,07 millioner EUR finansieres af det finansielle instrument til udvikling af fiskeriet (FIUF).

Ifølge den nationale udviklingsplan for Irland skal EU-medfinansierede udgifter i henhold til artikel 12 i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) til enhver tid være forenelige med EU's politikker vedrørende miljø, ligestilling, konkurrenceregler og offentlige udbud. Disse horisontale spørgsmål bruges også til at fastlægge mere detaljerede kriterier for udvælgelse af projekter som beskrevet i hvert programtillæg.

Hvad angår akvakulturforanstaltningen under BMW-regionalprogramtillægget fremgår det, at projekterne udvælges i henhold til lovbestemmelserne om udstedelse af licens og planlægning og i henhold til EU-reglerne om fattigdomsbekæmpelse, udvikling af landdistrikterne, beskyttelse af miljøet og ligestilling mellem mænd og kvinder.

Ifølge BMW-regionalprogramtillægget bør akvakulturforanstaltningen endvidere have positiv indvirkning på miljøet, da projekterne udvælges efter, om de er i overensstemmelse med programplanlægningen, herunder vurderingen af virkningerne på miljøet (VVM) og EU-reglerne.

Bilag II til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(2), ændret ved Rådets direktiv 97/11/EF af 3. marts 1997(3), omfatter intensivt fiskeopdræt. Det drejer sig om projekter, med hensyn til hvilke medlemsstaterne ved hjælp af en undersøgelse i hvert enkelt tilfælde eller grænseværdier eller kriterier fastsat af medlemsstaten skal afgøre, om projektet skal vurderes i henhold til artikel 5 til 10 i samme direktiv.

I henhold til Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet(4) skal initiativtagerne til projekter vedrørende intensivt fiskeopdræt, når de ansøger om offentlig støtte, sende forvaltningsmyndigheden de oplysninger, der er foreskrevet i bilag IV til direktiv 85/337/EØF.

Forvaltningsmyndigheden afgør, om projektet skal vurderes i henhold til direktivets artikel 5 til 10. Ydes der offentlig støtte, er omkostningerne ved indsamlingen af oplysninger vedrørende miljøvirkningerne og de eventuelle udgifter til vurderingen støtteberettigede under FIUF.

Derfor kan der kun ydes støtte fra FIUF til et projekt vedrørende intensivt fiskeopdræt, når dets miljøvirkninger er blevet behørigt vurderet.

Det ærede medlem gøres også opmærksom på, at medlemsstaterne har pligt til at sikre sig, at akvakulturprojekter og -aktiviteter overholder kravene i Rådets direktiv 79/409/EØF af 2. april 1979 om beskyttelse af vilde fugle(5) og Rådet direktiv 92/43/EØF af 21. maj 1992 om bevaring af naturtyper samt vilde dyr og planter(6). De indeholder bl.a. krav om, at alle planer eller projekter, der i væsentlig grad kan påvirke lokaliteter, der er beskyttet i henhold til nævnte direktiver, skal vurderes.

(1) EFT L 161 af 26.6.1999.

(2) EFT L 175 af 5.7.1985.

(3) EFT L 73 af 14.3.1997.

(4) EFT L 337 af 30.12.1999.

(5) EFT L 103 af 25.4.1979.

(6) EFT L 206 af 22.7.1992.